Worsie sterk mooi aan ná amputasieDie hondjie kon skaars loop nadat sy gebreekte been sonder behandeling skeef aangegroei het. Foto: DBV Die dachshund van Bloemfontein waarvan die poot afgesit moes word nadat hy geskop en die been skeef aangegroei het, sterk mooi aan nadat die operasie gister suksesvol uitgevoer is. Die nagenoeg jaar oue hondjie, wat nog nie ŉ naam het nie, “is maar nog baie slaperig, maar hy is oukei”, sê Reinet Meier, senior inspekteur van Bloemfontein se DBV. Sy vertel heelparty mense het laat weet hulle wil hom graag aanneem, maar die DBV wil eers wag tot hy volkome herstel het. Intussen kort hulle nog R1 000 om die veearts te betaal wat Maandag die amputasie uitgevoer het. “Ons het ŉ vrywilliger wat sal help met die rehabilitasie.” Meyer vertel honde met net drie bene leer gelukkig baie vinnig om oor die weg te kom; al wat dié worshondjie nog kort, is ŉ naam. “Mense kan voorstelle doen op ons Facebook-blad, Bloemfontein SPCA,” vra sy. Lesers het met afgryse gereageer op Maroela Media se berig waarin vertel is hoe dit gebeur het dat die hondjie se agterpoot geamputeer moes word. Talle wou weet waarom die eienaar nog nie vervolg is nie, maar Meyer sê hulle is besig om die hele huishouding in die voorstad Wilgehof te ondervra. Hulle wil beslis optree sodra hulle ŉ getuie het. “Die [gewese] eienaar wil nie teen haar suster se kêrel getuig nie.” Die dachshund se been is geamputeer nadat sy eienaar geweier het om geld aan sy behandeling te bestee. Foto: DBV Die DBV het eers onlangs ŉ klagte oor die toestand van die dachshund ontvang, al het die voorval amper ŉ maand gelede gebeur. “Ons het gereageer en afgekom op ŉ klein beseerde dachshund,” het ŉ woordvoerder van die DBV die naweek gesê. Toe hulle by die eienaar wou weet wat met die hondjie se poot gebeur het, het sy vertel haar suster se kêrel het die hond geskop terwyl hy besope was. Hulle het die kêrel gevra wat gebeur het, maar sy weergawe het van sy meisie se suster sŉ verskil. “Toe ons hulle verder uitvra,” het die woordvoerder gesê, “het dit geblyk die hondjie se poot is reeds drie weke vantevore gebreek.” Die eienaar het vertel hulle het die hondjie na die veearts geneem, wat hulle twee opsies gegee het: Hulle kon die been laat amputeer óf dit met ŉ groot operasie laat regmaak. Albei opsies was duur. Sy was nie van plan om geld te mors op ŉ hond wat sy geskenk gekry het nie. “Toe ons die eienaar vra hoekom hulle nie die hondjie gehelp het nie,” sê die woordvoerder van die DBV, “het sy gesê sy kon dit nie bekostig nie. In elk geval het sy die hond by ŉ vriend present gekry en was sy nie van plan om geld te mors op ŉ hond wat sy geskenk gekry het nie.” Sy het beweer die hond het nie pyn nie omdat hy op die been kan trap. “Maar toe ons die hondjie dophou, het ons gesien hy kan skaars loop,” het die woordvoerder gesê. Die DBV het ŉ waarskuwing aan die eienaar uitgereik om die hondjie so gou moontlik te laat behandel, maar met ŉ opvolgbesoek het hulle gesien sy het nog niks gedoen nie. Volgens die woordvoerder was die eienaar nie van plan om geld te bestee aan ŉ hond wat sy present gekry het nie. Sy het ook gesê sy sou nie die been laat afsit nie, “want sy wou nie ŉ gebreklike hond hê nie”. Al raad was om op die hondjie beslag te lê en hom na die veearts vir X-strale te neem. Sy poot is by die dybeen gebreek, maar omdat die eienaar so lank getalm het, kon die poot nie meer behandel word nie en is dit Maandag afgesit. Die DBV vra dat enigeen wat hulle kan help om die laaste hekkie met hul geldinsameling oor te steek, “Bloemspca” na 42646 sal SMS om R30 te skenk.